Γνωμοδότηση της Οικονομικής και Κοινωνικής Επιτροπής για την «Υλοποίηση της Δήλωσης του Ελσίνκι - Δημιουργία μηχανισμών για τη διεξαγωγή διαβουλεύσεων με τις οικονομικές και κοινωνικές ομάδες σχετικά με τη χάραξη της πανευρωπαϊκής πολιτικής μεταφορών»

(98/C 407/17)

Στις 11 Δεκεμβρίου 1997, και σύμφωνα με το άρθρο 23, παράγραφος 3 του Εσωτερικού Κανονισμού, η Οικονομική και Κοινωνική Επιτροπή αποφάσισε να καταρτίσει γνωμοδότηση πρωτοβουλίας για την «Υλοποίηση της Δήλωσης του Ελσίνκι».

Το τμήμα μεταφορών και επικοινωνιών, στο οποίο ανατέθηκε η προετοιμασία των σχετικών εργασιών της ΟΚΕ, υιοθέτησε τη γνωμοδότησή του στις 15 Ιουλίου 1998 με βάση εισηγητική έκθεση του κ. Eulen.

Κατά την 357η σύνοδο ολομέλειάς της (συνεδρίαση της 10ης Σεπτεμβρίου), η ΟΚΕ υιοθέτησε με 42 ψήφους υπέρ και 2 κατά την ακόλουθη γνωμοδότηση.

1. Στόχοι

1.1. Στη γνωμοδότηση πρωτοβουλίας () που κατάρτισε ενόψει της πανευρωπαϊκής διάσκεψης του Ελσίνκι (Ιούνιος 1997), η ΟΚΕ εξέτασε εκτενώς τη σημασία του κοινωνικού διαλόγου στα πλαίσια της πανευρωπαϊκής συνεργασίας στον τομέα της πολιτικής μεταφορών. Στο έγγραφο αυτό περιγράφονται για πρώτη φορά σε γενικές γραμμές οι δυνατότητες για τη δημιουργία μηχανισμών διαβούλευσης.

1.2. Κατόπιν επιμονής της ΟΚΕ και ιδιαιτέρως των μελών της που συμμετείχαν ενεργώς στην προετοιμασία της διάσκεψης, η διενέργεια διαβουλεύσεων με τις οικονομικές και κοινωνικές ομάδες συμπεριλήφθηκε στις δέκα βασικές αρχές της Δήλωσης του Ελσίνκι για την μελλοντική πανευρωπαϊκή πολιτική μεταφορών. Σήμερα, μπορούν να αναληφθούν δράσεις για την υλοποίηση της αρχής αυτής.

1.3. Η ΟΚΕ εξέτασε με τον αρμόδιο Επίτροπο μεταφορών, κ. Kinnock, τη γνωμοδότησή της για την Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο: Συνδέοντας το δίκτυο μεταφορικών υποδομών της Ένωσης με τους γειτόνους της - Προς μία συνεργατική πολιτική για το πανευρωπαϊκό δίκτυο μεταφορών (), την οποία υιοθέτησε ομόφωνα στις 26 Φεβρουαρίου 1998. Με την απόφαση αυτή, η ΟΚΕ καταλήγει στο συμπέρασμα ότι στα πλαίσια μιας συνεργατικής πανευρωπαϊκής πολιτικής για τα δίκτυα μεταφορών πρέπει να εμβαθυνθεί ο διαρθρωτικός διάλογος σε συμπληρωματικά συμβουλευτικά όργανα, σε συνδυασμό με το έργο της επιτροπής προσανατολισμού για τους διαδρόμους, προκειμένου να προωθηθεί από τις κυβερνήσεις η συμμετοχή των κοινωνικο-οικονομικών ομάδων.

1.4. Το κέντρο βάρους της παρούσας γνωμοδότησης αποτελούν συγκεκριμένες προτάσεις σχετικά με τον τρόπο με τον οποίο θα μπορούσε να αρχίσει η προσπάθεια για τη διεξαγωγή διαβουλεύσεων και ποίες ευέλικτες διαρθρώσεις θα ήταν δυνατό να εξασφαλίσουν τη συνέχεια και τη δικτύωση αυτής της προσπάθειας. Οι προτάσεις της ομάδας εργασίας εξετάστηκαν, μέσω μιας σειράς ενημερωτικών συζητήσεων και γραπτών απαντήσεων σε ερωτηματολόγιο που απευθύνθηκε σε εκπροσώπους των χωρών της Κεντρικής και της Ανατολικής Ευρώπης (ΧΚΑΕ) και, στη συνέχεια, ενσωματώθηκαν στη γνωμοδότηση.

Από τις αντιδράσεις απορρέει ότι τα προτεινόμενα στάδια υλοποίησης εγκρίθηκαν ομόφωνα. Στις γραπτές απαντήσεις του ερωτηματολογίου ζητείται η καθιέρωση σαφούς πλειοψηφίας για τον ορισμό συντονιστών στα πλαίσια της συμμετοχής των κοινωνικών και οικονομικών κύκλων στους Διαδρόμους και τις ζώνες μεταφορών. Επιπλέον, οι σχετικοί εκπρόσωποι φοβούνται μήπως η πανευρωπαϊκή πτυχή των διαδρόμων τεθεί στο περιθώριο, λόγω της δέσμευσης της ΕΕ στον τομέα της πολιτικής μεταφορών, κατά τη διαδικασία της διεύρυνσης. Πολλά κράτη εξέφρασαν την επιθυμία για τη διεξαγωγή ενός διαρθρωμένου διαλόγου σε εθνική κλίμακα, ώστε να είναι καλύτερα προετοιμασμένα για το διάλογο σχετικά τις διασυνοριακές μεταφορές που διασχίζουν τους διαδρόμους.

2. Επισκόπηση των εξελίξεων και καθορισμός προτεραιοτήτων

2.1. Στη γνωμοδότηση πρωτοβουλίας που κατάρτισε για τη Διάσκεψη του Ελσίνκι, η ΟΚΕ ζητεί: «την καθιέρωση ευέλικτων μηχανισμών υποχρεωτικής διαβούλευσης με τις οργανώσεις εργοδοτών και οικονομικών παραγόντων, τις οργανώσεις προστασίας του περιβάλλοντος και των καταναλωτών και τις οργανώσεις εργαζομένων, κατά τη λήψη αποφάσεων στον τομέα των μεταφορών στο πλαίσιο του οργανωμένου διαλόγου που προβλέπει η συμφωνία, κατά την υλοποίηση των διεθνών σχεδίων στον τομέα των μεταφορών και κατά τη διαμόρφωση μιας ολοκληρωμένης πανευρωπαϊκής πολιτικής μεταφορών» ().

2.2. Ήδη στη Δήλωση της Κρήτης προβλέπονται «αναγκαία βήματα» που μπορούν να οδηγήσουν στην ίδρυση συμβουλευτικών οργάνων. Ωστόσο, η ΟΚΕ υποχρεώθηκε στην κριτική παρατήρηση ότι στην πράξη δεν υπήρχαν ενδείξεις προς την κατεύθυνση αυτή. Κατά τη γνώμη της, αυτό οφειλόταν σε δύο κυρίως λόγους: την έλλειψη διαρθρώσεων στις χώρες της Κεντρικής και της Ανατολικής Ευρώπης, γεγονός το οποίο δυσχέραινε την ανεύρεση συνομιλητών σε πολυμερή βάση και την αρνητική στάση ορισμένων πολιτικών ιθυνόντων ως προς την προώθηση της συμμετοχής των κοινωνικο-οικονομικών ομάδων.

2.3. Με την ενσωμάτωση των διαβουλεύσεων στις 10 βασικές αρχές της κοινής πολιτικής μεταφορών στη Δήλωση του Ελσίνκι, επικυρώθηκε ο δεσμευτικός χαρακτήρας των προθέσεων. Εν τω μεταξύ εξελίχθηκαν περαιτέρω και οι δομές των ενώσεων. Ωστόσο, όσον αφορά την Ομάδα Διαφόρων Δραστηριοτήτων, διαπιστώνεται ένα έλλειμμα. Η Ομάδα Εργοδοτών στερείται εν μέρει των διαρθρώσεων σε εθνική κλίμακα. Το γεγονός ότι το κράτος είναι ιδιοκτήτης πολλών μέσων μεταφοράς ή εργοδότης στο σχετικό τομέα έχει καθοριστική σημασία. Κατ' αυτόν τον τρόπο δεν αλλάζει μόνο η πρακτική, αλλά αυξάνουν κατά πολύ και οι πιθανότητες για την καθιέρωση ενός διαρθρωτικού διαλόγου ανάλογου με την πρακτική της ΕΕ.

2.4. Από την πληθώρα προτάσεων για τη διενέργεια διαβουλεύσεων πρέπει να προκύψει μία σειρά κατάλληλων στόχων. Υπάρχουν δύο πεδία δράσης στα οποία οι πανευρωπαϊκές διασκέψεις για τις μεταφορές και οι εκάστοτε δηλώσεις διαδραμάτισαν σημαντικό ρόλο και επέφεραν αξιοσημείωτη πρόοδο: οι περιφερειακές διασκέψεις και η αναπτυσσόμενη συνεργασία σε σχέση με τους πανευρωπαϊκούς διαδρόμους μεταφορών. Η δημιουργία συμβουλευτικών διαρθρώσεων πρέπει να ακολουθήσει αυτή την εξέλιξη.

2.5. Επιπλέον, οι ευρωπαϊκές συμφωνίες σύνδεσης και συνεργασίας συνέβαλαν σημαντικά στην ανάπτυξη της βασικής ιδέας των συμβουλευτικών μηχανισμών. Στον τομέα αυτό αναπτύχθηκε ένα περίπλοκο πλέγμα πολιτικών διασυνδέσεων που λειτουργεί σε πολύ διαφορετικά επίπεδα. Η ΟΚΕ τονίζει για άλλη μία φορά την άποψή της ότι, στις περιπτώσεις που ενδείκνυται, πρέπει να ακολουθήσουν διαβουλεύσεις με τις κοινωνικο-οικονομικές ομάδες σχετικά με θέματα πολιτικής μεταφορών.

3. Οι Πανευρωπαϊκοί διάδρομοι μεταφορών και η περιφερειακή συνεργασία ως βάση για τη δημιουργία μηχανισμών διαβούλευσης

3.1. Στο παράρτημα της Δήλωσης του Ελσίνκι ορίζονται κατά προτεραιότητα δέκα διάδρομοι μεταφορών. Οι περισσότεροι αποτελούνται από σιδηροδρομικές και οδικές διασυνδέσεις που ακολουθούν κατά ένα μεγάλο μέρος παράλληλη πορεία, με εξαίρεση το διάδρομο VΙΙ, της διασύνδεσης του Δούναβη. Οι διάδρομοι Ι, ΙV, VΙΙΙ και ΙΧ συμπεριλαμβάνουν λιμένες και συνδυασμένες μεταφορές.

3.2. Το είδος και ο βαθμός συνεργασίας έχουν εξελιχθεί σε διαφορετικό βαθμό. Τη βάση προσφέρει συνήθως ένα μνημόνιο συνεννόησης. Αυτό χρησίμευσε για τη σύσταση επιτροπών καθοδήγησης οι οποίες έχουν αναλάβει το πρακτικό συντονισμό των δράσεων. Αναλόγως με τα τοπικά δεδομένα, οι ομάδες καθοδήγησης πλαισιώνονται από διάφορες ομάδες εργασίας.

3.3. Αυτό που έχει πλέον σημασία είναι να αξιοποιηθούν οι διαρθρώσεις που έχουν προκύψει για την εμπέδωση των μηχανισμών διαβούλευσης. Επειδή θεωρείται σκόπιμο οι μηχανισμοί αυτοί να είναι όσο το δυνατόν περισσότερο προσανατολισμένοι στην πράξη, δεν πρέπει να συμπεριληφθεί στο σημείο αυτό κάποιο πρότυπο που να θεωρείται κατάλληλο για όλους τους διαδρόμους. Προκειμένου να χαραχθεί ένα τέτοιο πρότυπο εν είδει παραδείγματος, η ομάδα μελέτης επέλεξε ορισμένους διάδρομους, που θεωρούνται αντιπροσωπευτικοί του σταδίου στο οποίο έχει εξελιχθεί μέχρι στιγμής ο σχεδιασμός. Η επιλογή δεν έχει καμία σχέση με τον καθορισμό προτεραιοτήτων, αλλά γίνεται για καθαρά πρακτικούς λόγους. Η μέθοδος της ανάπτυξης ενός παραδείγματος επιτρέπει τον καλύτερο προσανατολισμό των διαβουλεύσεων στην πράξη. Επελέγησαν οι διάδρομοι II, IV, VII και Χ.

3.4. Παράλληλα με τη συνεργασία κατά μήκος των διαδρόμων, η περιφερειακή συνεργασία προσφέρει μία βάση για την ανάπτυξη μηχανισμών διαβούλευσης.

3.5. Από την πρώτη πανευρωπαϊκή διάσκεψη του 1991, αποκρυσταλλώθηκαν διάφορες προσπάθειες σε περιφερειακή κλίμακα. Στο σημείο αυτό θα πρέπει να ονομαστούν οι περιφέρειες της Θάλασσας της Βαλτικής, της θάλασσας Μπάρεντς, της Κεντρικής Ευρώπης, της Νοτιοανατολικής Ευρώπης/Εύξεινου Πόντου και της Μεσογείου.

3.6. Πέραν αυτών, η Επιτροπή ορίζει στην ανακοίνωσή της για μία πανευρωπαϊκή πολιτική δικτύων μεταφορών (), και άλλες περιοχές, οι οποίες καλύπτονται κατά ένα μέρος από τις υφιστάμενες διαρθρώσεις: Θάλασσα Μπάρεντς/Ευρω-Αρκτική, Λεκάνη του Εύξεινου Πόντου, Μεσόγειος και Αδριατική - Ιόνιο Πέλαγος.

3.7. H OKE έχει ζητήσει σε επανειλημμένες περιπτώσεις την εντονότερη συμμετοχή των κοινωνικο-οικονομικών ομάδων στις προπαρασκευαστικές και περιφερειακές διασκέψεις. Η περιφερειακή συνεργασία προσφέρει μία σταθερή βάση για δικτυωμένες διασυνοριακές μορφές διαρθρωτικού διαλόγου. Αυτό που ενδιαφέρει στην περίπτωση αυτή δεν είναι τόσο η τακτική συχνότητα των συναντήσεων με αφορμή τις ίδιες τις περιφερειακές διασκέψεις, αλλά η συμμετοχή στη διαρκή προσαρμογή της πολιτικής μεταφορών σε μία περιφέρεια.

3.8. Περισσότερο προχωρημένη είναι η συνεργασία των παράκτιων κρατών της Βαλτικής, η οποία έχει μακρόχρονη παράδοση. Ωστόσο, και στην περίπτωση αυτή διαπιστώνεται ότι η συμμετοχή των κοινωνικο-οικονομικών ομάδων δεν αναπτύσσεται σε καμία περίπτωση αυτομάτως ή στον ίδιο βαθμό όπως η συμμετοχή των εθνικών και περιφερειακών διοικητικών αρχών. Η περιοχή της Βαλτικής προσφέρεται ως παράδειγμα περιφερειακής συνεργασίας. Και σ' αυτήν την περίπτωση η επιλογή δεν έχει σχέση με τον καθορισμό προτεραιοτήτων σε σχέση με άλλες περιφέρειες.

4. Σύντομη περιγραφή επιλεγμένων διαδρόμων και περιοχών καθώς και των σχετικών συνεργατικών δομών

4.1. Στο κεφάλαιο 3 επιλέχθηκαν, εν είδει παραδείγματος, οι διάδρομοι II, IV, VII και Χ και η περιοχή της Βαλτικής. Στη συνέχεια, τα παραδείγματα αυτά θα αναπτυχθούν εν συντομία, με βάση τις πληροφορίες που διαθέτει η ΟΚΕ.

4.2. Διάδρομος ΙΙ

4.2.1. Ο διάδρομος ΙΙ αρχίζει από το Βερολίνο για να καταλήξει, μέσω Βαρσοβίας και Μινσκ, στη Μόσχα και το Νίζνι Νόβγκοροντ. Οι σιδηροδρομικές και οι οδικές διασυνδέσεις βαδίζουν σε μεγάλο βαθμό παράλληλα και διαθέτουν διασυνδέσεις με κέντρα συνδυασμένων μεταφορών. Δεν έχει αποφασιστεί ακόμη ποια θα είναι η περαιτέρω κατεύθυνση του διαδρόμου. Είναι πιθανό να κατασκευαστούν ένας τερματικός σταθμός συνδυασμένων μεταφορών και μία διασύνδεση με το Βόλγα, τον Εύξεινο Πόντο και τον Υπερσιβηρικό σιδηρόδρομο. Το άνοιγμα του διαδρόμου αυτού επιβλήθηκε από την ισχυρή πολιτική υποστήριξη που υπήρχε και, σήμερα, ο διάδρομος ΙΙ χρησιμοποιείται ως πρότυπο για τη δημιουργία νέων. Το 1995, οι υπουργοί μεταφορών των εμπλεκόμενων κρατών και η Επιτροπή υπέγραψαν μνημόνιο συνεννόησης. Έχει συσταθεί διακλαδική επιτροπή καθοδήγησης υπό την ηγεσία της οποίας έχει αναλάβει η ΓΔ VII της Επιτροπής.

4.2.2. Το συντονισμό της σιδηροδρομικής γραμμής έχει αναλάβει η UIC. Για το σκοπό αυτό συστάθηκε επίσης και μία επιτροπή προσανατολισμού των σιδηροδρόμων, ενώ οι σιδηροδρομικοί οργανισμοί υπέγραψαν και αυτοί μνημόνιο συνεννόησης το 1995, στο οποίο προσδιορίζεται η συνεργασία σε θέματα που έχουν σχέση με την ανάπτυξη των υποδομών, τη διαλειτουργικότητα και την προβολή στην αγορά, καθώς και περαιτέρω έρευνες που θα διεξαχθούν. Εκτός αυτού, αποφασίστηκε η αυτόματη παράταση της ισχύος του μνημονίου για μία πενταετία. Την προεδρία και το συντονισμό της επιτροπής προσανατολισμού έχει αναλάβει εκπρόσωπος της DB AG (Γερμανία). Βάσει των μέχρι τούδε εργασιών της, η επιτροπή προσανατολισμού των σιδηροδρόμων δημιούργησε τέσσερις ομάδες εργασίας που ασχολούνται με θέματα όπως οι υποδομές, το μάρκετινγκ, οργανωτικές και χρηματοοικονομικές υποθέσεις και ανεύρεση πιθανών λύσεων για την αυτόματη αλλαγή γραμμών. Το αποτελέσματα των εργασιών των ομάδων αυτών υποβλήθηκαν στην επιτροπή προσανατολισμού για να τα επικυρώσει και να τα χρησιμοποιήσει για τη λήψη περαιτέρω αποφάσεων.

Με τη βοήθεια της ΓΔ XXI, συστάθηκε διακλαδική ομάδα εργασίας που ασχολείται με την προβληματική των συνοριακών διαβάσεων.

4.2.3. Με βάση τις συζητήσεις που πραγματοποιήθηκαν, προέκυψαν τα ακόλουθα πιθανά θέματα και σημεία για τη διενέργεια διαβουλεύσεων με τις κοινωνικοοικονομικές ομάδες: ο αντίκτυπος και οι κοινωνικές συνέπειες των τεχνικών μεταβολών που προκαλεί η αλλαγή γραμμών από τις κανονικές, ευρωπαϊκές διαβάσεις στις φαρδιές διαβάσεις, η αποτελεσματική διεκπεραίωση των συνοριακών διατυπώσεων και η δημιουργία ενός ενιαίου δικαίου για τις μεταφορές. Οι διοικήσεις και τα σωματεία των εργαζομένων στους σιδηροδρόμους στην Κοινότητα Ανεξαρτήτων Κρατών θεωρούν ότι η ρύθμιση της διεκπεραίωσης στα σύνορα και η εναρμόνιση των νομικών διατάξεων στον τομέα των μεταφορών έχουν προτεραιότητα. Αντίθετα, έχουν έντονους ενδοιασμούς όσον αφορά τις προτάσεις δυτικών σιδηροδρομικών οργανισμών σχετικά με την αλλαγή της σιδηροδρομικής γραμμής.

4.2.4. Ένας από τους σημαντικότερους στόχους των οργανισμών μεταφορών και των σωματείων των εργαζομένων στην Κοινότητα Ανεξαρτήτων Κρατών, είναι η επέκταση του Διαδρόμου ΙΙ από το Νίζνι Νόβγκοροντ έως την Ανατολή, τόσο στο σιδηροδρομικό όσο και στο οδικό δίκτυο. Συγχρόνως επιθυμούν να ληφθούν υπόψη οι ανεκμετάλλευτες μεταφορικές ικανότητες της σιβηρικής σιδηροδρομικής γραμμής.

4.3. Διάδρομος IV

4.3.1. Ο διάδρομος IV αρχίζει με δύο άξονες στο Βερολίνο και τη Νυρεμβέργη έως την Πράγα και διαχωρίζεται στη ρουμανική Arad όπου αρχίζει ένας διάδρομος προς το Νότο που φτάνει ως τη Θεσσαλονίκη και την Κωνσταντινούπολη και ένας άλλος διάδρομος προς την Κωστάντζα έως τον Εύξεινο Πόντο. Παράλληλα με τη σιδηροδρομική και την οδική διασύνδεση, ανοίχθηκαν διάδρομοι προς το Δούναβη και κατασκευάστηκαν διασυνδέσεις με τα κέντρα συνδυασμένων μεταφορών και τα λιμάνια. Δεν υπάρχει μνημόνιο συνεννόησης που να έχει υπογραφεί από όλα τα εμπλεκόμενα κράτη, αλλά μία συμφωνία συνεργασίας που έχει υπογραφεί από την Πολωνία, την Ουγγαρία και τη Σλοβακία. Το γενικό συντονισμό του διαδρόμου αυτού έχει αναλάβει το γερμανικό υπουργείο μεταφορών. Η τελευταία συνεδρίαση μιας διακλαδικής επιτροπής προσανατολισμού πραγματοποιήθηκε το Μάιο του 1998. Αναμένεται ότι θα πραγματοποιηθεί και άλλη συνεδρίαση το τρέχον έτος.

4.3.2. Η σιδηροδρομική διασύνδεση συντονίζεται από τον UIC μέσω του ιδίου συντονιστή του διαδρόμου ΙΙ. Οι οργανισμοί σιδηροδρόμων που συμμετέχουν έχουν αποφασίσει να καταρτίσουν μνημόνιο συνεννόησης για την περαιτέρω εξέλιξη των σιδηροδρομικών μεταφορών. Υπάρχει μία επιτροπή καθοδήγησης, τουλάχιστον για τη συνεργασία των σιδηροδρόμων, η προσεχής συνεδρίαση της οποίας θα πραγματοποιηθεί το φθινόπωρο του 1998. Η εν λόγω συνεδρίαση ενδείκνυται να συνδυασθεί με τη διεξαγωγή μιας συνεδρίασης εργασίας μεταξύ των κοινωνικών και οικονομικών ομάδων. Η πρόταση αυτή έτυχε υποστήριξης κατά τις επιτόπιες συζητήσεις, μεταξύ άλλων και εκ μέρους του Υπουργού Μεταφορών της Ρουμανίας.

4.3.3. Ο συντονισμός των οδικών, λιμενικών και εσωτερικών πλωτών διασυνδέσεων εξασφαλίζεται προφανώς σε υπουργικό επίπεδο. Δεν υφίστανται ακόμη δομές εργασίας συγκρίσιμες με τη συνεργασία στο σιδηροδρομικό τομέα. Όσον αφορά τα κομβικά σημεία πολλαπλών μεταφορών, όπως π.χ. το λιμάνι μεταφόρτωσης όλων των ειδών προϊόντων της Κωνστάντιας, οι συνεταιριστικές δομές που συνδέουν όλα τα μέσα μεταφοράς προσλαμβάνουν ιδιαίτερη σημασία.

4.4. Διάδρομος VII

4.4.1. Ο διάδρομος VII αφορά τη γραμμή του Δούναβη από τη Γερμανία έως τον Εύξεινο Πόντο. Υπάρχει μία επιτροπή καθοδήγησης η οποία ασχολείται κυρίως με τις πλωτές μεταφορές στο Δούναβη, αλλά δεν έχει υπογραφεί μνημόνιο συνεννόησης. Ρόλο συντονιστή έχει αναλάβει μόνο η Επιτροπή. Η συνεργασία κατά μήκος του Δούναβη περιλαμβάνει τη δημιουργία τερματικών σταθμών για τις συνδυασμένες μεταφορές και λιμενικές διασυνδέσεις, για τις οποίες διενεργούνται κατασκευαστικές μελέτες. Οι επόμενες δράσεις θα αναληφθούν από το υπουργείο μεταφορών της Ρουμανίας.

4.4.2. Η Σύμβαση του Δούναβη του 1948 αποτελούσε από ανέκαθεν τη βάση για το διάδρομο αυτό. Οι πολιτικές αλλαγές αποτελούν σήμερα ένα πρόβλημα για τη συνεργασία με βάση τη σύμβαση αυτή. Οι πολιτικές αρμοδιότητες και η σύνθεση της Επιτροπής του Δούναβη πρέπει να επανεξετασθούν. Ένα άλλο πρόβλημα που τίθεται από πρακτικής πλευράς είναι η δυνατότητα διάπλους του Κάτω Ρήνου μόνο κατά την ημέρα. Κατά τις συζητήσεις που πραγματοποιήθηκαν επιτόπου, εξετάσθηκε και υποστηρίχθηκε το ενδεχόμενο της διεξαγωγής μιας συνεδρίασης εργασίας μεταξύ των κοινωνικών και οικονομικών ομάδων για την εσωτερική ναυσιπλοΐα κατά μήκος του Δούναβη.

4.5. Διάδρομος Χ

4.5.1. Ο διάδρομος Χ είναι ο νεώτερος διάδρομος που διασυνδέει την Κεντρική Ευρώπη με τα Βαλκάνια. Ο διάδρομος αρχίζει με δύο διακλαδώσεις στο Μόναχο και τη Νυρεμβέργη, οι οποίες συναντώνται στη Σλοβενία και συνεχίζονται μέσω Ζάγκρεμπ, Βελιγραδίου και Σκοπίων για να καταλήξουν στη Θεσσαλονίκη. Υπάρχουν πρόσθετες διασυνδέσεις προς το Ploce, τη Βουδαπέστη και τη Σόφια. Λόγω των διαφορών καθώς και των εντάσεων που επικρατούν στην περιοχή, ο διάδρομος αυτός έχει ιδιαίτερα πολιτικό χαρακτήρα.

4.5.2. Μία ιδιαίτερη δυναμική αναπτύσσεται με τη συνεργασία των σιδηροδρόμων. Όπως συνέβη και στους άλλους διαδρόμους, ένας εκπρόσωπος των σιδηροδρομικών οργανισμών, στην περίπτωση ο Αυστριακός Οργανισμός Σιδηροδρόμων (ΑΟΣ), ανέλαβε την πρωτοβουλία και δρα ως συντονιστής των σιδηροδρομικών διασυνδέσεων. Μέχρι τα τέλη του 1998 θα έχει συμφωνηθεί Μνημόνιο Συνεννόησης με στόχο την καλύτερη δυνατή ανάπτυξη των σιδηροδρομικών μεταφορών. Το έργο που επιτελείται δεν επικεντρώνεται αποκλειστικά στη βελτίωση της ροής των μεταφορών στο διάδρομο αυτό, αλλά περιλαμβάνει και θέματα που σχετίζονται με την περιβαλλοντική πολιτική, καθώς και τη συστηματική διασύνδεση των διαφόρων μέσων σε όλους τους σημαντικούς κόμβους μεταφοράς κατά μήκος του διαδρόμου.

4.5.3. Στα πλαίσια του Διατλαντικού Συντονισμού των μέσων μεταφοράς, οι επόμενες πρωτοβουλίες θα πρέπει να αναληφθούν από την Ελλάδα. Κατά τη διάρκεια μιας συνεδρίασης εργασίας με την ΟΚΕ, στην οποία έλαβαν μέρος όλα τα κράτη της Ευρώπης, οι εκπρόσωποι των κοινωνικών και οικονομικών ομάδων της Σλοβενίας, της Ουγγαρίας, της Κροατίας και της Βοσνίας-Ερζεγοβίνης ζήτησαν ομόφωνα την πραγματοποίηση μιας διάσκεψης για το διάδρομο Χ, με εξασφάλιση της ευρύτερης δυνατής συμμετοχής. Ταυτόχρονα, επιβεβαιώθηκε η προθυμία για την πραγματοποίηση διαλόγου με ενώσεις της Σερβίας και της FYROM.

4.6. Συνεργασία στην περιοχή της Βαλτικής

4.6.1. Η συνεργασία στην περιοχή της Βαλτικής μπορεί να στηριχθεί σε μακρά παράδοση, στην οποία δόθηκε νέα ώθηση μετά το άνοιγμα της Ανατολικής Ευρώπης. Η συνεργασία στον τομέα της πολιτικής μεταφορών διαδραματίζει σημαντικό ρόλο όσον αφορά τη γενικότερη συνεργασία στην περιοχή της Βαλτικής. Έτσι, το Συμβούλιο της Βαλτικής ενέκρινε τον Ιούλιο του 1996 προγράμματα δράσης για τη συνεργασία των κρατών της Βαλτικής, στα οποία περιλαμβάνεται η θέσπιση σημαντικών μέτρων για τις μεταφορές. Εξάλλου, πραγματοποιούνται τακτικά διασκέψεις μεταξύ των Υπουργών Μεταφορών, με αντικείμενο τη Βαλτική Θάλασσα. Η Διάσκεψη που πραγματοποιήθηκε τον Απρίλιο του 1997 αποτέλεσε ταυτόχρονα και την προετοιμασία της τρίτης πανευρωπαϊκής διάσκεψης για τις μεταφορές που πραγματοποιήθηκε στο Ελσίνκι. Μία περαιτέρω διάσκεψη πραγματοποιήθηκε φέτος υπό την προεδρία της Δανίας. Για τη συνεργασία στον τομέα της πολιτικής μεταφορών είναι αρμόδια η Σουηδία.

4.6.2. Την περιοχή της Βαλτικής ενδιαφέρει κυρίως ο Διάδρομος Ι, ο οποίος προβλέπει μία σιδηροδρομική και οδική διασύνδεση με τις χώρες της περιοχής καθώς και διασυνδέσεις με το Ελσίνκι και προς τα νότια και τα ανατολικά με τους Διαδρόμους ΙΧ, ΙΙ και VI. Η χρήση των διαδρόμων διασύνδεσης υπολείπεται κατά πολύ των προσδοκιών, ιδιαιτέρως όσον αφορά τις σιδηροδρομικές διασυνδέσεις. Εν τω μεταξύ, έχουν καταργηθεί οι συνοριακές διατυπώσεις μεταξύ των κρατών της Βαλτικής. Οι λιμενικές διασυνδέσεις διαδραματίζουν ένα πολύ πιο σημαντικό ρόλο στο διάδρομο αυτό. Και στην περίπτωση αυτή η Επιτροπή συντονίζει τις διακλαδικές εργασίες και ο UIC τη σιδηροδρομική διασύνδεση. Σε αντίθεση με όλους τους άλλους διαδρόμους, υπάρχει και ένας συντονιστής για τις οδικές διασυνδέσεις. Επίσης, έχει υπογραφεί Μνημόνιο Συνεννόησης.

4.6.3. Παρά το γεγονός ότι η πολιτική συνεργασία για τις μεταφορές στην περιοχή της Βαλτικής είναι έντονη και αποτελεσματική, μέχρι στιγμής δεν έχει οδηγήσει σε ένα διαρθρωτικό διάλογο των κοινωνικοοικονομικών ομάδων, ο οποίος δεν προωθήθηκε ουσιαστικά. Εδώ και λίγο καιρό οι συνδικαλιστικές οργανώσεις καταβάλλουν προσπάθειες για τη σύσταση μιας συνεργασίας στην περιοχή. Σχετικά αναλήφθηκε πρωτοβουλία με αντικείμενο τις «Μεταφορές και ναυτιλία στην περιοχή της Βαλτικής» η οποία στο διάστημα που έχει μεσολαβήσει υποστηρίζεται από τα βόρεια κρατίδια της Ομοσπονδιακής Δημοκρατίας της Γερμανίας σε συνεργασία με τους κοινωνικούς εταίρους. Στόχος είναι η κατάρτιση ενός διασυνοριακού περιφερειακού προγράμματος. Οι συμμετέχοντες ενδιαφέρονται να διασυνδέσουν το πρόγραμμα αυτό με διάφορες δράσεις που εκτελούνται στον τομέα των μεταφορών και σχετίζονται με ορισμένες περιοχές και το διάδρομο.

5. Συγκεκριμένες προτάσεις και μέτρα εφαρμογής για τη διενέργεια διαβουλεύσεων με τις κοινωνικο-οικονομικές ομάδες με επίκεντρο το Διάδρομο και την περιοχή και για τη συνεργασία γειτονικών περιοχών στον τομέα των μεταφορών

5.1. Οι εργασίες που διεξάγονται τώρα επικεντρώνονται κατά βάση σε δύο σημεία: Αφενός, υφίσταται η δυνατότητα της διενέργειας διαβουλεύσεων που σχετίζονται με τον προγραμματισμό της κατεύθυνσης των μεταφορικών διαδρόμων, των διαβάσεων και των μεταφορικών κόμβων, συμπεριλαμβανομένης της σύνδεσης οικονομικών και βιομηχανικών περιφερειών με τους διαδρόμους. Αφετέρου, είναι δυνατή η πραγματοποίηση διαβουλεύσεων που αφορούν θέματα ή έργα για την περαιτέρω ανάπτυξη των οργανωτικών και επιχειρησιακών λειτουργιών, της ποιότητας των υπηρεσιών καθώς και θεμάτων που αφορούν την τεχνική εναρμόνιση και το συντονισμό νόμων και κανονισμών.

5.2. Παρά το γεγονός ότι η κατεύθυνση των διαδρόμων έχει καθορισθεί σε μεγάλο βαθμό, δεν έχουν ακόμη ληφθεί κατ'ιδίαν αποφάσεις σχετικά με την περαιτέρω κατεύθυνση προς τα τερματικά σημεία (για παράδειγμα, στην περίπτωση του διαδρόμου ΙΙ), καθώς και όσον αφορά τις αποκαλούμενες γραμμές «τροφοδοσίας» που οδηγούν στο διάδρομο. Διαβουλεύσεις σχετικά με τον προγραμματισμό θα πραγματοποιηθούν τουλάχιστον μία φορά με πλήρη τρόπο κατόπιν προσκλήσεως των αρμόδιων συντονιστών ή επιτροπών καθοδήγησης. Στη συνέχεια και σε τακτικά διαστήματα θα συνοδεύουν την περαιτέρω πορεία των πραγμάτων, ιδιαιτέρως όταν πρόκειται για θέματα που αφορούν την αλλαγή διαδρόμων, κόμβους συνδυασμένων μεταφορών και περαιτέρω διακλαδώσεις των μεταφορικών οδών. Όσον αφορά το φιλοπεριβαλλοντικό χαρακτήρα των σχεδίων υποδομών, η συμμετοχή του ενδιαφερόμενου κοινού ρυθμίζεται ήδη από το κοινοτικό δίκαιο ().

5.3. Διαβουλεύσεις που διενεργούνται στα πλαίσια της αποκατάστασης μιας απρόσκοπτης και καλύτερης ροής των μεταφορών χρειάζεται να αρχίσουν με πρωτοβουλία των αρμόδιων συντονιστών και των αντίστοιχων επιτροπών προσανατολισμού των διαδρόμων. Το έργο που ήδη επιτελείται προσφέρει συγκεκριμένα θέματα και σημεία προς εξέταση. Στόχος πρέπει να είναι η μέριμνα για τη διαφάνεια και την υποστήριξη των εργασιών, ή μία προσπάθεια για την κοινή αντιμετώπιση ενός συγκεκριμένου προβλήματος το οποίο θα τεθεί, όπως συμβαίνει για παράδειγμα με την καθιέρωση μιας νέας τεχνολογίας. Παραδείγματα θεμάτων τα οποία θα μπορούσαν να εξετασθούν περαιτέρω από ειδικές ομάδες εργασίας είναι η τήρηση ή/και ο συντονισμός των κανόνων ασφάλειας, η πυκνότητα των ελέγχων σε σχέση με τις κοινωνικές διατάξεις, ο συντονισμός των φύλλων υπηρεσίας, οι τεχνικές προδιαγραφές, οι διασυνδέσεις τροφοδοσίας, η διασύνδεση με το δίκτυο δημόσιων συγκοινωνιών σε μεγάλες αστικές περιοχές οι οποίες διασχίζονται από τους διαδρόμους. Ιδιαίτερα πρέπει να αντιμετωπισθούν οι τεράστιες κοινωνικές ανισότητες που υφίστανται μεταξύ των εργαζομένων στον τομέα των μεταφορών στη Δυτική και Ανατολική Ευρώπη. Στην Κοινότητα Ανεξαρτήτων Κρατών οι εργαζόμενοι δεν πληρώνονται για πολλούς μήνες.

5.4. Για τις περιοχές μεταφορών όπως, για παράδειγμα, η περιοχή της Βαλτικής που επιλέχθηκε στη γνωμοδότηση αυτή, το ρόλο του συνομιλητή για την ανάληψη πρωτοβουλίας για τη διεξαγωγή διαβουλεύσεων διαδραματίζει το εκάστοτε αρμόδιο Υπουργείο Μεταφορών με τη συμμετοχή της Επιτροπής, η οποία έχει αναλάβει την ευθύνη για το γειτονικό Διάδρομο Ι.

5.5. Είναι βέβαιο ότι ένα θέμα που πρέπει να εξετασθεί με σοβαρότητα είναι το θέμα της αρμοδιότητας, της χρηματοδότησης, και του φόρτου εργασίας που συνεπάγεται η διοργάνωση παρόμοιων διαβουλεύσεων. Στο Κεφάλαιο 6 της παρούσας γνωμοδότησης περιλαμβάνονται βασικές σκέψεις που αφορούν και το ρόλο της ΟΚΕ. Ανεξάρτητα από τις βασικές διευκρινίσεις, ένα πρώτο βήμα πρέπει να είναι η καθιέρωση μιας επίσημης σύσκεψης της επιτροπής προσανατολισμού ή άλλη σχετική δράση χωρίς δεσμευτικό χαρακτήρα, στα πλαίσια της οποίας όλοι οι εκπρόσωποι των κοινωνικοοικονομικών ομάδων που έχουν προσκληθεί να συμμετάσχουν θα καλύψουν οι ίδιοι τα έξοδά τους. Παράλληλα, ένα συγκρίσιμο, αλλά απλό μέσο εφαρμογής είναι και η πρόσκληση εμπειρογνωμόνων στις συνεδριάσεις της επιτροπής προσανατολισμού ή των ομάδων εργασίας.

5.6. Παρά το γεγονός ότι οι εργασιακές διαρθρώσεις στους διαδρόμους έχουν αναπτυχθεί μέχρι στιγμής με ένα έντονο προσανατολισμό στα επιμέρους μέσα μεταφοράς, οι μηχανισμοί διαβουλεύσεων θα πρέπει να οργανωθούν κατά τέτοιο τρόπο ώστε να καλύπτουν το σύνολο του κλάδου. Η διευθέτηση θεμάτων που αφορούν τον τεχνικό/οργανωτικό συντονισμό, τους κανόνες ασφαλείας, τα απαιτούμενα προσόντα και πολλά άλλα δεν αφορούν μόνο ένα συγκεκριμένο μέσο μεταφοράς, αλλά είναι ανάγκη να διευκολύνουν ιδιαίτερα και τη διασύνδεση των μέσων μεταφοράς. Όσον αφορά την Ανατολική Ευρώπη, είναι απαραίτητο να εξετασθούν κατά τις μελλοντικές συζητήσεις οι εσωτερικές πλωτές μεταφορές και ο βαθμός αξιοποίησης των μεταφορικών ικανοτήτων τους, και να ληφθούν οι κατάλληλες αποφάσεις. Κατά τις συζητήσεις για την ενίσχυση των Διαδρόμων προς την ανατολική κατεύθυνση πρέπει να ληφθούν υπόψη οι υφιστάμενες διαρθρώσεις για το διάλογο στην ΚΑΚ.

5.7. Για την υποστήριξη του σχεδιασμού των μεταφορικών υποδομών στις χώρες που είναι υποψήφιες προσχώρησης αναλήφθηκε η πρωτοβουλία της Επιτροπής ΕΑΜΥ (Εκτίμηση των Αναγκών Μεταφορικών Υποδομών). Τα ενδιαφερόμενα κράτη άρχισαν με τις περιφερειακές υποομάδες (περιοχή της Βαλτικής, Κεντρική Ευρώπη, και Νοτιοανατολική Ευρώπη) να συντονίζουν τα σχέδια που έχουν για την κατασκευή υποδομών με βάση την περαιτέρω ανάπτυξη των διευρωπαϊκών δικτύων.

5.7.1. Για την τεχνική υποστήριξη της προσπάθειας αυτής ιδρύθηκε στη Βιέννη, το Μάιο 1997, η γραμματεία της πρωτοβουλίας ΕΑΜΥ. Παράλληλα με την τεχνική και οργανωτική υποστήριξη και τη χαρτογράφηση, η αποστολή της γραμματείας είναι η δημιουργία δικτύων εμπειρογνωμόνων, η διενέργεια τεχνικών και κοινωνικοοικονομικών αναλύσεων, η συγκέντρωση στατιστικών δεδομένων, καθώς και η πρακτική υποστήριξη της διοργάνωσης συσκέψεων εργασίας.

5.7.2. Η πρόθεση της Επιτροπής είναι να μπορούν οι κοινωνικοοικονομικές ομάδες να απευθύνονται στη γραμματεία της πρωτοβουλίας ΕΑΜΥ. Μπορεί μεν η αποστολή της γραμματείας να είναι μέχρι στιγμής περιορισμένη όσον αφορά το χρόνο (Νοέμβριος 1999) και την περιφέρεια (Χώρες Phare), ωστόσο η διεύρυνση του πεδίου δράσης της θεωρείται πιθανή. Πάντως, η ενημέρωση των ενώσεων των ΧΚΑΕ σχετικά με το έργο της γραμματείας της σχετικής πρωτοβουλίας πρέπει οπωσδήποτε να ενισχυθεί. Σε περίπτωση που αρχίσουν να διενεργούνται διαβουλεύσεις κατά την προαναφερθείσα έννοια, θα πρέπει να θεωρείται πιθανό ότι αυτοί που συμμετέχουν στις διαβουλεύσεις ή εκπρόσωποί τους θα μπορούν να προσφεύγουν και στη γραμματεία της πρωτοβουλίας ΕΑΜΥ.

5.8. Η υφιστάμενη συνεργασία στους διαδρόμους και τις περιοχές προωθήθηκε σταδιακά με τη δημιουργία δικτύων, γιατί η ανταλλαγή εμπειριών και το κοινό όφελος είναι προς το συμφέρον όλων των ενδιαφερόμενων πλευρών. Όλοι όσοι συμμετέχουν στο συντονισμό συνέρχονται τακτικά. Όπως ήδη υποδείχθηκε, υπάρχουν εν μέρει επικαλύψεις όσον αφορά το υπαλληλικό προσωπικό. Επειδή αρχίζουν να διεξάγονται διαβουλεύσεις με τις κοινωνικοοικονομικές ομάδες που στηρίζονται σε αυτή τη βάση, μπορεί σταδιακά να υποτεθεί ότι υπάρχει ενδιαφέρον για την ανταλλαγή απόψεων και την καθιέρωση αυτής της διαδικασίας. Για το σκοπό αυτό θα χρειάζεται να δημιουργηθούν κατάλληλες δυνατότητες, ανεξάρτητα από το αν η διαδικασία θα συνδεθεί με επίσημες συναντήσεις των συντονιστών των διαδρόμων, τις εργασίες της γραμματείας της πρωτοβουλίας ΕΑΜΥ, ή μία άλλη οργάνωση, ή εάν θα εξελίσσεται ανεξάρτητα. Αυτό το ζήτημα αφήνεται στη διακριτική ευχέρεια των ενδιαφερόμενων ενώσεων εργοδοτών, των επαγγελματικών σωματείων ή άλλων ομάδων στο ΧΚΑΕ.

Ένα πολύ πρακτικό παράδειγμα που καταδεικνύει το ενδιαφέρον μιας ευρείας ανταλλαγής εμπειριών είναι η ανάγκη για ενημέρωση των κοινωνικών και οικονομικών ομάδων σχετικά με το διάδρομο X. Καθώς ο εν λόγω διάδρομος προβλέφθηκε για πρώτη φορά στο Ελσίνκι το 1997, είναι γνωστό ότι η διαρθρωμένη ανταλλαγή εμπειριών μπορεί να χρησιμεύσει για την αποφυγή σφαλμάτων και την επιτάχυνση της διαδικασίας.

5.9. Θα ήταν σκόπιμο, με παράδειγμα αυτό που συμβαίνει στους διαδρόμους και τις περιοχές μεταφορών, να επεκταθεί η ανταλλαγή απόψεων σε μία γειτονική συνεργασία των ΧΚΑΕ στον τομέα των μεταφορών. Η κοινή πολιτική βάση συνεννόησης είναι η Δήλωση του Ελσίνκι.

6. Οι προοπτικές του πανευρωπαϊκού συντονισμού

6.1. Οι τρεις πανευρωπαϊκές διασκέψεις για τις μεταφορές που πραγματοποιήθηκαν μέχρι στιγμής άσκησαν μεγάλη επιρροή και δημιούργησαν μία μελλοντική βάση για μία πανευρωπαϊκή πολιτική μεταφορών. Λιγότερα έντονα προβλήθηκε στη δημοσιότητα η ανεπίσημη επιτροπή, η επονομαζόμενη επιτροπή προσανατολισμού (ΕΠ), η οποία συντόνιζε τις δραστηριότητες και συνέβαλε αποφασιστικά στην επιτυχία της όλης προσπάθειας από το 1991 και μετά. Η ΕΠ λειτουργούσε παραμερίζοντας τις παραδοσιακές πολιτικές ιεραρχίες και την κατανομή αρμοδιοτήτων, συγκεντρώνοντας στην τράπεζα των συνομιλιών τις σημαντικότερες ευρωπαϊκές οργανώσεις και τους εκπροσώπους των κοινωνικοοικονομικών ενώσεων, και προωθώντας παράλληλα ολοένα και περισσότερο τη συμμετοχή των χωρών της Κεντρικής και της Ανατολικής Ευρώπης.

6.2. Ο συντονισμένος και ταυτόχρονα άτυπος και ανοιχτός χαρακτήρας της συνεργασίας αυτής είχε αποδώσει καρπούς στο παρελθόν και πρόσφερε ιδιαιτέρως για την ΟΚΕ και το Κοινοβούλιο μία νέα βάση για να δοθεί μία νέα ώθηση στη διαμόρφωση της πολιτικής μεταφορών σε πανευρωπαϊκή κλίμακα. Οι εργασίες της ΕΠ έχουν πλέον παύσει.

6.3. Η παρακολούθηση της εφαρμογής της Δήλωσης του Ελσίνκι πρέπει να διασυνδεθεί περισσότερο με πολιτικούς θεσμούς, οι οποίοι διαθέτουν την αρμοδιότητα, αλλά και την ικανότητα να ανταποκριθούν στο έργο αυτό. Προς το παρόν δεν προβλέπεται ο προγραμματισμός μιας νέας - τέταρτης - μεγάλης διάσκεψης. Ωστόσο, ο αρμόδιος Επίτροπος για τις μεταφορές, κ. Kinnock, δήλωσε στη σύνοδο που πραγματοποίησε η ΟΚΕ το Φεβρουάριο ότι θα πραγματοποιηθεί μία νέα διάσκεψη μόλις προκύψουν νέα θέματα που θα αιτιολογούν την πράξη αυτή. Ορθώς συμπεριλαμβάνεται στην ημερήσια διάταξη η υλοποίηση των αποφάσεων που έχουν ληφθεί μέχρι σήμερα. Η ΟΚΕ συμφωνεί με το σκεπτικό αυτό.

6.4. Πάντως, θα προκύψει ένα κενό το οποίο δεν μπορεί να καλυφθεί από τις υφιστάμενες διαρθρώσεις και θα αντιστοιχούσε με σημαντική απώλεια όσον αφορά το σκοπό της παρούσας γνωμοδότησης. Ήδη σήμερα, ένα χρόνο μετά τη Διάσκεψη του Ελσίνκι, η ΟΚΕ πιστεύει ότι παρατηρείται μία διαρκής μείωσης της διαφάνειας όσον αφορά τα στοιχεία που θα έπρεπε να διασφαλίσει η διαδικασία παρακολούθησης. Από μεμονωμένες εμπειρίες προκύπτει ότι οι βασικές αρχές της Δήλωσης του Ελσίνκι θα πρέπει να ενσωματωθούν σταδιακά εκ νέου στις τελικές διακηρύξεις επίκαιρων περιφερειακών ή τομεακών διασκέψεων.

6.5. Κατά την άποψη της ΟΚΕ, εξακολουθεί να υπάρχει ανάγκη συντονισμού σε πανευρωπαϊκή κλίμακα, μέσω του οποίου θα διασφαλισθεί η διαφάνεια και θα προωθηθεί ο συντονισμός των μεμονωμένων δράσεων. Ο αρμόδιος Επίτροπος για τις μεταφορές, κ. Kinnock, δήλωσε προσωπικά ότι χρειάζεται να αρχίσει μία προσπάθεια διαρκείας για την κατάρτιση εκθέσεων, τον εκσυγχρονισμό και τη διασαφήνιση της αναπτυξιακής διεργασίας για την υλοποίηση της Δήλωσης του Ελσίνκι, και ότι τα εργατικά σωματεία και οι εργοδότες μαζί με τις οργανώσεις τους πρέπει να συμμετάσχουν με τον ενδεδειγμένο τρόπο στις διεργασίες αυτές. Με αυτή την ευκαιρία, ο κ. Kinnock, επέστησε την προσοχή στην προβλεπόμενη εκ νέου σύσταση της ομάδας εργασίας G-24 για τις μεταφορές, η οποία θα λειτουργήσει ως βάση για τη διεξαγωγή συζητήσεων στο μέλλον και για το συντονισμό με βάση την πραγματικότητα. Η ΟΚΕ ενδιαφέρεται να συμμετάσχει με τον κατάλληλο τρόπο στις προσπάθειες συντονισμού.

6.6. Μία ενδιάμεση διαβούλευση εκπροσώπων της Επιτροπής, της ΕΔΥΜ (Ευρωπαϊκή Διάσκεψη των Υπουργών Μεταφορών) και του Ευρωπαϊκού Κοινοβουλίου με το τμήμα μεταφορών και επικοινωνιών, τον Ιούνιο 1998, κατέδειξε ότι τα εν λόγω όργανα υποστηρίζουν πλήρως την προσέγγιση που περιγράφει η ΟΚΕ στην παρούσα γνωμοδότηση. Η διαφάνεια κατά την υλοποίηση της Δήλωσης του Ελσίνκι χρειάζεται να ενισχυθεί εκ νέου. Κατά τη διαδικασία αυτή, υπογραμμίζεται ο ρόλος της ΟΚΕ σε σχέση με τους μηχανισμούς διαβούλευσης με όλες τις ομάδες. Οι προσεχείς συνεδριάσεις για τον πλήρη συντονισμό της διαδικασίας παρακολούθησης προβλέπονται το φθινόπωρο. Στο πλαίσιο αυτό, το Ευρωπαϊκό Κοινοβούλιο πρέπει να συνεχίσει να διαδραματίζει το μέχρι στιγμής δραστήριο ρόλο του στην υλοποίηση της πανευρωπαϊκής πολιτικής μεταφορών και να χρησιμοποιήσει τη δυνατότητα διαβουλεύσεων με την ΟΚΕ, όπως προβλέπεται από τη Συνθήκη του Άμστερνταμ, στο πλαίσιο μίας εντατικότερης μορφής συνεργασίας.

6.7. Κατά τα παρελθόντα έτη η ΟΚΕ ασχολήθηκε εντατικά με το θέμα της καθιέρωσης του διαρθρωτικού διαλόγου των κοινωνικο-οικονομικών ομάδων στην πανευρωπαϊκή συνεργασία στον τομέα των μεταφορών. Η ΟΚΕ είναι επίσης αποφασισμένη να δραστηριοποιηθεί στα πλαίσια της σημερινής διαδικασίας παρακολούθησης για να προωθηθεί περαιτέρω η συνέχεια και η ανάπτυξη των δράσεων που έχουν αναληφθεί μέχρι σήμερα. Εξάλλου εξακολουθεί να είναι διατεθειμένη να διαδραματίσει ενεργό ρόλο.

Βρυξέλλες, 10 Σεπτεμβρίου 1998.

Ο Πρόεδρος της Οικονομικής και Κοινωνικής Επιτροπής

Tom JENKINS

() «Η πανευρωπαϊκή διάσκεψη για τις μεταφορές και ο κοινωνικός διάλογος - από την Κρήτη στο Ελσίνκι» - ΕΕ C 204 της 15.7.1996, σ. 96.

() ΕΕ C 129 της 27.4.1998, σ. 75.

() Βλέπε σημείο 8.1 της γνωμοδότησης που αναφέρεται στην υποσημείωση 1.

() Συνδέοντας το δίκτυο μεταφορικών υποδομών της Ένωσης με τους γειτόνους της - Προς μία συνεργατική πολιτική για το πανευρωπαϊκό δίκτυο μεταφορών - COM(97) 172 της 23.4.1997.

() Οδηγία 85/337/ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημοσίων και ιδιωτικών έργων στο περιβάλλον - ΕΕ L 175 της 5.7.1985, σ. 40, ιδίως το άρθρο 6.